N1 oopgestel ná ontploffing; polisielid verloor been | Maroela Media
Die ongelukstoneel op die N1 Foto: SAPD, Facebook
Die N1-snelweg naby Mokopane (Potgietersrus) in Limpopo is Saterdag weer oopgemaak nadat 'n vragmotor ná 'n ongeluk op die snelweg ontplof het.
"Die pad is herstel en die snelweg is weer oopgemaak," het Vusi Mona, woordvoerder vir die Suid-Afrikaanse Nasionale Padagentskap (Sanral) Saterdag gesê.
'n Vragmotor met kruideniersware het Donderdag agter in 'n vragmotor met springstof vasgery. Die vragmotor met die springstof het ná die impak aan die brand geslaan en ontplof. Een van die vragmotorbestuurders en vier polisiebeamptes wat ondersoek ingestel het op die ongelukstoneel, is tydens die ontploffing oorlede.
"Twee polisiebeamptes, 'n kaptein en 'n konstabel, wat ook in die ontploffing beseer is, is Vrydag uit die hospitaal ontslaan," het Ronel Otto, woordvoerder van die polisie in Limpopo, gesê. "'n Derde polisiebeampte se been moes afgesit word. Hy is steeds in die hospitaal, maar in 'n stabiele toestand." Drie motoriste is ook beseer.
Die ongeluk het 'n gat van ongeveer 8 meter breed in die pad gelaat.
Die bane in 'n noordelike rigting is Vrydagaand oopgestel en die bane in die suidelike rigting is Saterdagoggend oopgestel. -SAPA